Kommissionens forordning (EF) nr. 1251/2001

af 26. juni 2001

om ændring af forordning (EØF) nr. 3769/92 om gennemførelsesbestemmelser til og ændring af Rådets forordning (EØF) nr. 3677/90 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3677/90 af 13. december 1990 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer(1), senest ændret ved forordning (EF) nr. 1116/2001(2), især artikel 10, stk. 3,

under henvisning til Kommissionens forordning (EØF) nr. 3769/92 af 21. december 1992 om gennemførelsesbestemmelser til og ændring af Rådets forordning (EØF) nr. 3677/90 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer,(3) senest ændret ved forordning (EF) nr. 1610/2000(4), og

ud fra følgende betragtninger:

(1) Forpligtelsen til at indgive en eksportanmeldelse, når anmodningen fremsættes i henhold til artikel 12, stk. 10, i FN's konvention af 1988 om ulovlig handel med narkotika og psykotrope stoffer og FN's resolution S-20/4 B, bør indskærpes over for medlemsstaterne.

(2) Proceduren for ændring af listerne over lande, som disse anmeldelser skal fremsendes til, bør forenkles og forkortes, således at der hurtigt kan svares på sådanne anmodninger -

UDSTEDT FØLGENDE FORORDNING:

Artikel 1

I forordning (EØF) nr. 3769/92 foretages følgende ændringer:

1) Artikel 2 affattes således: "Artikel 2

Særlige betingelser i forbindelse med eksport af registrerede stoffer i kategori 2

I henhold til artikel 5, stk. 2, i grundforordningen finder artikel 4 i grundforordningen tilsvarende anvendelse på eksport af de registrerede stoffer i kategori 2, hvis de er bestemt til en erhvervsdrivende, der er etableret i et land, der er opført på listen offentliggjort i C-udgaven af De Europæiske Fællesskabers Tidende. Disse lister ajourføres regelmæssigt af Europa-Kommissionen."

2) Artikel 3 affattes således: "Artikel 3

Særlige betingelser i forbindelse med eksport af registrerede stoffer i kategori 3

Med forbehold for særlige betingelser indeholdt i aftaler med de berørte lande finder bestemmelserne i grundforordningens artikel 4 i overensstemmelse med artikel 5a, stk. 2, i grundforordningen anvendelse på eksport af registrerede stoffer i kategori 3, hvis de er bestemt til en erhvervsdrivende, der er etableret i et land, der er opført på listen i C-udgaven i De Europæiske Fællesskabers Tidende, og en åben individuel tilladelse ikke kan meddeles i medfør af stk. 3 i samme artikel. Disse lister ajourføres regelmæssigt af Europa-Kommissionen."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. juni 2001.

På Kommissionens vegne

Frederik Bolkestein

Medlem af Kommissionen

(1) EFT L 357 af 20.12.1990, s. 1.

(2) EFT L 153 af 8.6.2001, s. 4.

(3) EFT L 383 af 29.12.1992, s. 17.

(4) EFT L 185 af 25.7.2000, s. 30.